Ison-Britannian brexit-neuvotteluista vastaava ministeri David Davis on eronnut tehtävistään. Erokirjeessään Davis kertoo uskonpuutteen olleen pääsyynä eropäätökselleen.

Davis sanoo kirjeessään uskoneensa hyvään neuvottelutulokseen alusta alkaen, mutta viimeaikaisten myönnytysten jälkeen ääni kellossa on muuttunut.

BBC:lle antamassaan haastattelussa Davis sanoo, ettei hän voi yrittää vakuutella puoluetovereitaan pääministeri Theresa Mayn suunnitelman taakse, kun hän ei edes itse enää usko Mayn suunnitelmiin.

”Minusta annamme (EU:lle) liian paljon ja liian helposti, ja se on minusta vaarallinen strategia juuri nyt,” Davis sanoi BBC:n Radio 4:lle antamassaan haastattelussa.

”Nykyinen neuvottelulinjamme jättää meidät parhaimmillaankin heikkoon tai pahimmillaan mahdottomaan neuvotteluasemaan”, Davis kirjoitti erokirjeessään pääministeri Maylle. ”Tässä asiassa pääministeri tarvitsee avukseen innokkaan ja visioonne uskovan henkilön eikä pelkkää pakolla värvättyä avustajaa.”

May puolusteli vastineessaan omaa Brexit-linjaansa, jossa Britannia solmisi vapaakauppasopimuksen EU:n kanssa, Britannia sitoutuisi EU:n maatalousstandardeihin ja jättäisi Irlannin vastaisen rajan avoimeksi.

”Siitä voi tulla arvaamattomia seuraamuksia, mikäli päätämme olla sitoutumatta tiettyihin sääntöihin. Markkinoille pääsy, turvallisuusyhteistyö ja kitkaton raja voivat olla uhattuina, mutta se päätös on yksin suvereenin parlamenttimme tehtävissä”, May kirjoitti vastineessaan.

Davisin eropäätös on ikävä isku Mayn hallitukselle. Mayn neuvottelulinja on aiheuttanut paljon eripuraa brexit-myönteisten konservatiivien joukossa. Muun muassa parlamenttiedustaja Jacob Rees-Mogg on julistanut avoimen kapinan Mayn pehmeälle Brexit-linjalle vedoten muihin eurokriittisiin konservatiiveihin. ”Mayn suunnitelmaa voisi verrata keitettyyn munaan, jota ei ole keitetty lainkaan. Hänen mallissaan olemme pelkkä mykkä käskyjen vastaanottaja”, Reese-Mogg sanoi The Daily Mailille.

Britannian Labour-puolueen puheenjohtaja Jeremy Corbyn vaati Twitterissä Mayn eroa, sanoen Davisin eron olevan osoitus nykyhallituksen kaoottisesta tilanteesta ja Mayn auktoriteetin puutteesta. ”Jos May päättää vielä roikkua mukana, on se selkeä osoitus siitä, että hän on kiinnostuneempi omasta edustaan kuin maamme edusta,” Corbyn twiittasi.

Mayn suunnitelman mukaan Britannia on eroamassa Euroopan Unionista 29.3.2019.

Lähteet: Sky News, BBC, Bloomberg, The Guardian, The Daily Mail, Twitter